ນັກສຶກສາລາວຮຽນເກັ່ງ ທີ່ ຣາຊະອານາຈັກກຳປູເຈຍ
ອີງຕາມການສະເໜີຂອງປະທານສະມາຄົມນັກສຶກສາລາວ ທີ່ ນະຄອນຫຼວງພະນົມເປັນ ໃນວັນທີ 25 ມິຖຸນາ 2014. ສະຖານທູດຂໍແຈ້ງມາຍັງກະຊວງຊາບວ່າ: ນາງ ບຸນມີ ທອງບູລົມ ເກີດເມື່ອວັນທີ 14 ກຸມພາ ປີ 1986 ທີ່ບ້ານຊຽງຂໍ້, ເມືອງຊຽງຂໍ້, ແຂວງຫົວພັນ, ອະດີດນັກສຶກສາວິຊາຄູສິນລະປະ, ມະ ຫາວິທະຍາໄລສິນລະປະສຶກສາ ທີ່ນະຄອນຫຼວງວຽງຈັນ ໄດ້ຮັບທຶນການສຶກສາແລກປ່ຽນ ລະ ຫວ່າງ ລັດຖະບານລາວ ແລະ ຣາຊະອານາຈັກກຳປູເຈຍ ລະດັບປະລິນຍາຕີ.
ໄລຍະ 5 ປີ ຜູ້ກ່ຽວໄດ້ຮຽນຢູ່ ມະຫາວິທະຍາໄລສິນລະປະສຶກສາ, ຂະແໜ່ງສິນລະປະດົນຕີ, ນະຄອນ ຫຼວງພະນົມເປັນ ຣາຊະອານາຈັກກຳປູເຈຍ.
ໃນໄລຍະສຶກສາຮ່ຳຮຽນເປັນ 5 ປີ ຜ່ານມາ ນາງ ບຸນມີ ທອງບູລົມ ໄດ້ຕັ້ງໃຈສຶກສາຮ່ຳຮຽນ ແລະ ເປັນແບບຢ່າງໃນການດຳລົງຊີວິດ ແລະ ໄດ້ມີໂອກາດເຜີຍແຜ່ວັດທະນາທຳຂອງລາວໄປໃນໂຕ ເຊິ່ງສັງເກດໄດ້ຈາກການນຸ່ງຖືຂອງຜູ້ກ່ຽວ ໃນເວລາໄປໂຮງຮຽນກໍ່ຈະໃສ່ສິ້ນລາວເປັນປະຈຳ ແລະ ໄດ້ປະ ກອບສ່ວນຮ້ອງເພງ ແລະ ຟ້ອນໃນກິດຈະກຳຕ່າງໆຂອງມະຫາວິທະຍາໄລ.
ໃນເວລາເຂົ້າສອບເສັງໃນການສະແດງບົດຈົບຊັ້ນຂອງປະລິນຍາຕີ ນາງ ບຸນມີ ທອງບູລົມ ໄດ້ເຂົ້າມີຄືດັ່ງນີ້: ເພງໂອເປຣາ 5 ບົດເພງ ໃນນັ້ນ ມີບົດເພງພາສາອິຕາລີ 2 ບົດ, ເພງພາສາເຢຍລະມັນ 1 ບົດ, ເພງພາສາລາແຕັງ 1 ບົດ ແລະ ບົດເພງພາສາລາວ ແດນແຫ່ງອິດສະລະ 1 ບົດ.
ຜົນສຸດທ້າຍໃນວັນພຸດ ວັນທີ 11 ມິຖຸນາ ປີ 2014 ຄະນະກຳມະການສອບບເສັງຂອງມະຫາວິທະຍາໄລສິນລະປະສຶກສາ ແຫ່ງ ຣາຊະອານາຈັກກຳປູເຈຍ ໂດຍການເປັນປະທານຂອງ ພານະທ່ານ ໂຊມ ສະກຸນ ລັດຖະມົນຕີຊ່ວຍວ່າການກະຊວງວັດຖະນະທຳ ແລະ ວິຈິດສິນ ໄດ້ປະກາດຄຳຕັດສິນວ່າ: ອັນດັບໜຶ່ງໄດ້ແກ່ ນາງ ບຸນມີ ທອງບູລົມ, ນັກສຶກສາມາຈາກ ສາທາລະນະລັດ ປະຊາທິປະໄຕ ປະຊາຊົນລາວ ອັນນີ້, ສະແດງໃຫ້ເຫັນຄວາມບຸກບືນ, ອົດທົນ, ໃນການສຶກສາຮ່ຳຮຽນຈົນຜູ້ກ່ຽວໄດ້ຮັບອັນດັບໜຶ່ງ ຂອງນັກສຶກສາລຸ້ນທີ 13 ແລະ ໄດ້ສ້າງຊື່ສຽງໃຫ້ແກ່ ສປປ ລາວ ນຳອີກ.